Document ID: 32004R1678

NARIADENIE KOMISIE (ES) č. 1678/2004
z 24. septembra 2004
o pozastavení colných kvót uplatňovaných pri dovoze určitých spracovaných poľnohospodárskych výrobkov s pôvodom v Bulharsku do spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 zo 6. decembra 1993 ustanovujúce obchodné opatrenia uplatňované na určité tovary vznikajúce spracovaním poľnohospodárskych produktov (1), a najmä na jeho článok 7 ods. 2,
so zreteľom na rozhodnutie Rady 1999/278/ES z 9. marca 1999 týkajúce sa uzavretia protokolu, ktorý upravuje obchodné aspekty Európskej dohody medzi Európskymi spoločenstvami a ich členskými štátmi na jednej strane a Bulharskou republikou na druhej strane, s cieľom zohľadniť pristúpenie Rakúskej republiky, Fínskej republiky a Švédskeho kráľovstva k Európskej únii a výsledky uruguajského kola rokovaní o poľnohospodárstve vrátane zlepšenia súčasných existujúcich preferenčných opatrení (2), a najmä na jeho článok 2,
keďže:
(1)
Protokol 3 k Európskej dohode medzi Európskymi spoločenstvami a Bulharskom, schválený rozhodnutím Rady a Komisie 94/908/ES, ESUO, Euratom z 19. decembra 1994 o uzatvorení Európskej dohody vytvárajúcej združenie medzi Európskymi spoločenstvami a ich členskými štátmi na jednej strane a Bulharskou republikou na druhej strane (3), ustanovuje obchodné podmienky pre spracované poľnohospodárske produkty, ktoré sú v ňom uvedené.
(2)
Protokol 3 bol zmenený a doplnený protokolom upravujúcim obchodné aspekty Európskej dohody medzi Európskymi spoločenstvami a Bulharskom (4), ktorý bol schválený rozhodnutím 1999/278/ES a zmenený a doplnený rozhodnutím Asociačnej rady EÚ-Bulharsko č. 2/2002 (5).
(3)
Ročné kvóty uvedené v prílohe I protokolu 3 boli prijaté nariadením Komisie (ES) č. 1446/2002 z 8. augusta 2002 o pozastavení a otvorení colných kvót uplatňovaných pri dovoze určitých spracovaných poľnohospodárskych výrobkov pochádzajúcich z Bulharska do spoločenstva, zmenené a doplnené nariadením (ES) č. 1477/2000 (6), článok 2 tohto nariadenia ustanovuje, že tieto colné kvóty majú byť každoročne otvorené od 1. januára do 31. decembra.
(4)
Nedávno boli prerokované nové obchodné podmienky s cieľom zlepšiť hospodársku konvergenciu počas prípravy pristúpenia Bulharska k Európskej únii, úľavy boli dohodnuté vo forme úplnej alebo postupnej liberalizácie obchodu v prípade určitých spracovaných poľnohospodárskych produktov; v prípade ostatných produktov boli dohodnuté kvóty nezaťažené spotrebnou daňou.
(5)
Úľavy poskytované spoločenstvom nadobudli platnosť vo forme nezávislých a prechodných opatrení 1. októbra 2004 na základe nariadenia Rady (ES) č. 1676/2004 z 24. septembra 2004 ustanovujúceho nezávislé a prechodné opatrenia týkajúce sa dovozu určitých spracovaných poľnohospodárskych produktov s pôvodom v Bulharsku a vývozu určitých spracovaných poľnohospodárskych produktov s pôvodom v Bulharsku (7).
(6)
Je preto nevyhnutné pozastaviť uplatňovanie colných kvót otvorených pre rok 2004 na dovoz produktov s pôvodom v Bulharsku prostredníctvom nariadenia (ES) č. 1446/2002.
(7)
Opatrenia tohto nariadenia sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi produktmi, ktoré nie sú uvedené v prílohe I,
PRIJALA TOTO NARIADENIE:
Článok 1
Uplatňovanie colných kvót na tovary s pôvodom v Bulharsku otvorené nariadením (ES) č. 1446/2002 sa pozastaví s účinkom od 1. októbra 2004.
Článok 2
Toto nariadenie nadobudne účinnosť na tretí deň po jeho uverejnení v Úradnom vestníku Európskej únie.
Bude sa uplatňovať od 1. októbra 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. septembra 2004

Labels: 3
18